સુધરાઈના D વૉર્ડની ઑફિસ ગ્રાન્ટ રોડમાં નાના ચોક પાસે આવેલી છે. એનું કમ્પાઉન્ડ વિશાળ હોવાથી ઑફિસ-ટાઇમ પછી બીજા દિવસે સવાર સુધી આજુબાજુનાં મકાનોમાં રહેતા લોકો ત્યાં તેમનાં વાહનો ગેરકાયદે પાર્ક કરે છે એવું જાણવા મળ્યું છે. એ સિવાય રજાના દિવસે પણ આ રીતે પાર્કિંગ કરેલાં વાહનો જોવા મળે છે. આ બાબતે સુધરાઈનું કહેવું છે કે કમ્પાઉન્ડમાં પાર્ક થતાં વાહનો ત્યાંના સ્ટાફનાં અને સ્ટાફ ક્વૉર્ટર બિલ્ડિંગોમાં રહેતા અન્ય રહેવાસીઓનાં છે. આમ આ કમ્પાઉન્ડમાં પાર્ક થતાં વાહનોમાંથી કેટલું પાર્કિંગ કાયદેસરનું અને કેટલું ગેરકાયદે છે એ કહેવું મુશ્કેલ છે.